Anexă  la 

  Hotărârea Consiliului Local nr. 16 din 27 februarie 2023
PLANUL

DE  ORDINE  ȘI  SIGURANȚĂ  PUBLICĂ

AL POLIȚIEI LOCALE A COMUNEI VULCANA-BĂI
Cadrul legal:

a) Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

b) Legea poliției locale nr. 155/2010, republicată, cu modificările și completările ulterioare;
c) Legea nr. 333/2003 privind paza obiectivelor, bunurilor, valorilor și protecția persoanelor, republicată, cu modificările și completările ulterioare;

d) Hotărârea Guvernului nr. 1332/2010 privind aprobarea Regulamentului-cadru de organizare și funcționare a poliției locale;

e) Ordinul ministrului administrației și internelor nr. 92/2011 pentru aprobarea Metodologiei de elaborare a planului de ordine și siguranță publică al poliției locale;

f) Hotărârea Consiliului Local nr. 1/2011 privind reorganizarea poliției comunitare ca structură de poliție locală la nivelul comunei Vulcana-Băi;

g) Hotărârea Consiliului Local nr. 10/2011 privind aprobarea Regulamentului de organizare și funcționare a Poliției Locale la nivelul comunei Vulcana-Băi;

h) Hotărârea Consiliului Local nr. 10/2007 privind stabilirea modalității de efectuare a pazei în comuna Vulcana-Băi.

CAPITOLUL I

Analiza situației operative

Art. 1. În vederea analizării eficiente a situației operative se au în vedere aspectele ce privesc amplasarea geografică a teritoriului, populația, evenimentele social-economice, politice și  religioase, manifestările tradiționale periodice, starea infracțională și contravențională înregistrată în anul anterior, precum și tendințele acesteia.

Art. 2. (1) Comuna Vulcana-Băi este situată în Subcarpații curburii, mai exact 
Subcarpații externi ai Ialomiței, caracterizați preponderent printr-un relief puternic fragmentat, erodat de numeroase văi cu caracter de bazin de acumulare a apelor pluviale. Are o formă alungită, orientată iniția NV-SE, apoi N-S, conform cu direcția de curgere a pârâului Vulcana, altitudinea este de 385 m, fiind înconjurată de dealuri  cu altitudini cuprinse în general între 500-600 m.

Art. 3. (1) Din punct de vedere fizico-geografic comuna Vulcana-Băi este situată în Subcarpații externi ai Ialomiței, în microdepresiunea Vulcana. 

(2) În partea de E a comunei se află interviul dintre pârâul Vulcana și pârâul Vulcănița, care pornește din N din Culmea Cremenea (685,5m) și coboară lin până în Vf. Mănăstirea (610 m), înscriindu-se temporar pe valea Vulcăniței, după care trece pe Plaiul Roșca (459 m), continuă prin Dealul Carierei (561 m) și o culme secundară care pleacă din Dealul Mitropoliei (600 m) către valea pârâului Vulcana. Spre N și NV  se află cumpăna de ape dintre Râu Alb și pârâul Vulcănița, culme deluroasă marcată de dealuri cu altitudini de pete 600 m care descresc pe direcția NE-SV: Culmea Cremene (689,5 m), Dealul Stâlpului (652,6 m), Plaiul Terclașului (616 m). Se caracterizează de asemenea printr-un grad ridicat de fragmentare, fiind brăzdată de numeroase văi torențiale care confluează în sudul satului Vulcana de Sus , formând pârâul Vulcana. Culmea deluroasă continuă spre interiorul localității prin Dealul Scorojalei (584,1 m). partea de SV a comunei este ocupată de Dealul Bunea cu altitudini de peste 600 m.

Art. 4. Potrivit organizării administrativ teritoriale a României, Vulcana-Băi este comună a judeţului Dâmboviţa. Este compusă din trei sate: Vulcana-Băi, unde are şi reşedinţa, Nicolaeşti şi Vulcana de Sus, având o suprafaţă de 27,48 km² şi o populaţie de 3.031 locuitori, conform datelor furnizate de către Serviciul public comunitar local de evidență a persoanelor la 01 ianuarie 2020.

Art. 5. Suprafața comunei Vulcana-Băi este repartizată astfel:

a) Suprafața agricola = 1604,68 ha;

b) Păduri şi alte terenuri cu vegetație forestieră = 935,46 ha;

c) Reţea hidrografică = 27,39 ha;

d) Căi de comunicații = 66,43 ha;

e) Construcţii = 108,95 ha;

f) Terenuri neproductive = 5,73ha;

g)Terenuri neagricole total = 2,32,26 ha.

Terenuri total = 2748,64 ha


Art. 6. (1) Având în vedere poziția geografică a microdepresiunii Vulcana, respectiv la baza Subcarpaților Ialomiței, climatul acesteia este unul temperat continental moderat, interfluviile având rol de barieră în calea maselor de aer estice. 

(2) Topoclimatul regiunii se caracterizează printr-un regim termic anual de 7°C. Variațiile de temperatură care apar în decursul unui an sunt determinate de procesul de inversiune termică și circulația maselor de aer locale (briza montană din complexul Leaota-Bucegi). 

(3) Regimul eolian cuprinde vânturi de circulație generale -  Vânturile de Vest, precum și vânturi locale specifice  regiunilor subcarpatice. Cantitatea medie de precipitații înregistrată în această regiune este de 700 mm/an.

Art. 7. (1) Pârâul Vulcana are o lungime de aproximativ 30 km și o suprafață a bazinului hidrografic de 104,6 km². 

(2) Cursul pârâului este sinuos, cu meandrări buclate care în condiții meteorologice de aversă, declanșează viituri și inundații. 

Art. 8. (1) Infrastructura rutieră la nivelul comunei Vulcana-Băi este clasificată conform legii.

(2) Din punct de vedere funcțional și administrativ-teritorial, drumurile publice din comuna Vulcana-Băi se împart în drumuri de interes județean care fac parte din proprietatea publică a județului și drumuri de interes local care aparțin proprietății publice a unității administrative pe teritoriul căreia se află. Acestea sunt:
a) drumuri de interes județean: drumul județean 712B: Vulcana-Pandele – Vulcana-Băi – Pucioasa;

b) drumul comunal 139A  Vulcana-Băi – Vulcana  de Sus – Pietrari.

Art. 9. Distanța de parcurs plecând din comuna Vulcana-Băi până în centre polarizatoare ale județului Dâmbovița sunt: 

a) Vulcana-Băi – Târgoviște : 19,2 km;

b) Vulcana-Băi -  Pucioasa : 18,2 km; 

c) Vulcana-Băi -  Fieni : 27,7 km. 

Art. 10. Distanța spre principalii centri polarizatori ai regiunii Muntenia sunt: 

a) Vulcana-Băi – București : 99,7 km; 

b) Vulcana-Băi – Brașov: 98 km; 

c) Vulcana-Băi – Ploiești : 68,5 km.


Art. 11. Pe lângă itinerariile în natură, agroturismul poate fi considerat o sursă de recreere.
Art. 12. Din punct de vedere turistic, potențialul apelor de zăcământ iodurate pentru cura internă, slab exploatate, a făcut din comuna Vulcana-Băi o zonă de atracție turistică încă de la începutul secolului XX. Apele sulfatate utilizate în cura internă au fost captate și aduse printr-un sistem de rețea pentru a fi mai accesibil cetățenilor. 

Art. 13. Alături de aceste elemente de cadru natural, factorul antropic a generat la Vulcana-Băi, dezvoltarea turismului religios prin existența Mânăstirii Bunea, un monument istoric cu arhitectură tipică vremii domniei lui Matei BASARAB (sec. XVII) și Centrul Internațional Ecumenic, ca o caracteristică unică cel puțin pentru țara noastră, pe același versant ridicându-se trei edificii religioase distincte: o biserică ortodoxă, o sinagogă și o moschee, ca o dovadă vie, dinamică, armonioasă de colaborare interetnică și confesională.


Art. 14. Din luna mai a anului 2012 comuna Vulcana-Băi este înfrățită cu satul Selemet, raionul Cimișlia, iar din luna august 2013, cu satul Parcani, raionul Soroca, ambele din Republica Moldova.


Art. 15. Instituțiile de interes public la nivelul comunei Vulcana-Băi aflate în administrarea autoritățile administrației publice locale însumează: 

a) Primăria comunei Vulcana-Băi unde își au sediul autoritățile administrației publice locale; 
b) Școala gimnazială „Ion MAREȘ” Vulcana-Băi care are în subordinea sa și Școala „Vlad ȚEPEȘ” Vulcana de Sus, Grădinița de copii „Albă ca Zăpada” Vulcana-Băi și Grădinița de copii „Paradisul copiilor” Vulcana de Sus;
c)  Căminul cultural „Ecaterina OPROIU” Vulcana-Băi;
d)  Căminul cultural „Ion Heliade RĂDULESCU” Vulcana de Sus;
e)  Biblioteca publică „Dr. Dinu MAREȘ” Vulcana-Băi;
Art. 16. (1) Serviciile de sănătate publică este reprezentat atât la nivelul medicinii umane, cât și a celei veterinare. 

(2) Serviciul de medicină umană este reprezentat prin două cabinete medicale în satul Vulcana-Băi și în satul Vulcana de Sus.

Art. 17. Serviciul de medicină veterinară este asigurat prin cabinetul de medicină veterinară individuală din satul Vulcana-Băi.

Art. 18. Nici una dintre instituțiile publice nu sunt monitorizate prin sisteme electronice automate de alarmare.
Art. 19. (1) Rețeaua de distribuție a gazului metan se întinde pe o lungime de 22 km. 

(2) Există 3 sonde de foraj , două în conservare și una funcțională.

(3) Sonda 11 situată în satul Vulcana-Băi, pe strada Radu cel FRUMOS și sonda 100 din islazul comunal Călcâiasca, generează pe de o parte conductele de distribuție către cetățeni, iar o alta pleacă către sonda 20 din punctul Nițeasca spre comuna Voinești pe itinerariul: punctul Nițeasca – strada Pătroaica – sonda 20 – islazul comunal Țuțuianca – punctul Valea Putinii – comuna Pietrari – comuna Voinești. Conducta ce pornea de la sonda 11 către orașul Fieni nu mai este funcțională.

Art. 20. (1) Comuna Vulcana o populaţie de 3.039 locuitori, conform datelor furnizate de către Serviciul public comunitar local de evidență a persoanelor la 01 ianuarie 2022. 

(2) Densitatea populației raportată la suprafața locuită este de 110 loc/km2. 

Art. 21. (1) În comuna Vulcana-Băi nu există o economie bine dezvoltată, cetățenii fiind nevoiți să se angajeze în zonele industriale din Târgoviște, Brănești și Pucioasa.

 (2) Lipsa locurilor de muncă, dar și lipsa pregătirii profesionale a populației a determinat un proces accentuat de migrație în alte state ale Uniunii Europene. Acest fapt a generat o descentralizare socială în ceea ce privește forța de muncă. 

Art. 22. Funcțiuni economice la nivelul comunei Vulcana-Băi se împart astfel:

a) funcția primară;

b) funcția secundară;

c) funcția terțiară.

Art. 23. Funcția primară este reprezentată de agricultură, ca principală sursă de ocupație a colectivității locale. Suprafața agricolă a comunei este de 2458,55 ha. Agricultura are la bază cultura cartofului, pomicultură și zootehnie. Practicarea acesteia însumează pe deoparte consumul propriu, dar și o sursă de venit prin comercializarea produselor ce rezultă în urma eliberării certificatului de producător prin sistemul de troc.

Art. 24. (1) Funcția secundară se face prin intermediul exploatării resurselor naturale. Extracția din subsol a gazelor naturale a determinat ca la nivelul comunei Vulcana-Băi să funcționeze 2 sonde de extracție și alte 2 sunt inactive.

(2) Exploatarea domeniului forestier aflat în proprietatea publică a statului se face conform legii, de către Ocolul Silvic Pucioasa. 

Art. 25. Sistemul terțiar este reprezentat de bunuri și servicii asigurate la nivelul comunei prin instituțiile publice existente. În anul 2022 funcționau un număr de 7 magazine mixte, o fabrică de peleți și o fabrică de mobilă. 

Art. 26. Agenția Județeană pentru Ocuparea Forței de Muncă Dâmbovița înregistra în baza de date la nivelul lunii iulie 2022, un număr de 9  șomeri din comuna Vulcana-Băi. 

Art. 27. Din punct de vedere social, la nivelul unității administrativ-teritoriale Vulcana-Băi au loc manifestări de comemorare a eroilor, la data stabilită de către calendarul creștin-ortodox, festivități organizate de instituțiile de învățământ din localitate cu prilejul unor evenimente – sărbători de iarnă, sărbători pascale, ziua școlii, 8 martie, etc..

 Art. 28. Pe data de 29 iunie, la nivelul unității administrativ-teritoriale au loc evenimente cultural-artistice desfășurate cu ocazia zilei comunei. Locul de desfășurare este  în „Parcul Sfinții Apostoli Petru și Pavel”. În acest interval poliția locală colaborează cu structurile/ unitățile teritoriale ale Poliției Române și ale Jandarmeriei Române pentru menținerea ordinii și liniștii publice, precum și circulația pe drumurile publice.


Art. 29. Evenimentele religioase de amploare sunt reprezentate de sărbătorirea hramului lăcașelor de cult creștin-ortodoxe:

a) Biserica „Sfânta Treime” Vulcana de Sus – a doua zi după Duminica Cincizecimii;

b) Biserica „Adormirea Maicii Domnului” Vulcana-Băi – 15 august;

c) Biserica „Tăierea capului Sfântului Ioan Botezătorul Vulcana-Băi – 29 august;

d) Mânăstirea Bunea, monumentul istoric având hramul „ Sfinții Arhangheli Mihail și Gavril” – 8 noiembrie  și biserica nouă cu hramul „Sfânta Maria Egipteanca” Vulcana-Băi – 1 aprilie.

Art. 30. (1) La nivelul anului 2022 la sediul autorităților administrației publice locale din comuna Vulcana-Băi au fost depuse un număr de 19 cereri privind soluționarea unor cazuri cu caracter civil.

(2) Petițiile depuse au reprezentat:

1. Litigii privind ordinea şi liniştea publică, precum şi paza bunurilor – 8 petiții, din care:

a) litigii privind liniștea și ordinea publică – 0 petiții;
b) litigii privind posesia – 0 petiții;
c) litigii privind dreptul de servitute – 3 petiții;

d) litigii privind proprietatea privată – 4 petiții;
e) litigii privind proprietatea comună – 0 petiții;

f) litigii privind pagube produse de către animale – 1 petiție;

2. Litigii privind circulaţia pe drumurile publice – 2 petiție; 

3. Litigii privind disciplina în construcţii şi afișajul stradal – 6 petiții, din care:

a) litigii privind servitutea legală – 3 petiții;

b) litigii privind nerespectarea reglementărilor  în domeniul construcțiilor – 3 petiții;

4. Litigii privind protecția mediului – 5 petiții, din care:

a) litigii referitoare la nerespectarea obligațiilor și responsabilităților privind gospodărirea – 3 petiții;;

b) litigii privind protecția mediului – 2 petiții;

5. Litigii privind activitatea comercială– 0 petiții;

6. Litigii privind evidenţa persoanelor– 0 petiții;

7. Litigii privind alte domenii stabilite prin lege – 0 petiții;.

Art. 31. În derularea activităților menționate la art. 30 la soluționarea cazurilor s-a făcut astfel:


a) 6 de cereri au fost soluționate de către membrii poliției locale;

b) 5 cereri în colaborare cu personalul Serviciului Comunitar pentru Registru Agricol, Cadastru, Agricultură și Activități Sanitar-veterinare din cadrul aparatului de specialitate al primarului comunei;

c)
7 cereri în colaborare cu inspectorul compartimentului de urbanism și amenajarea teritoriului din cadrul aparatului de specialitate al primarului comunei.
Art. 32. Soluționarea a 16 dintre cazuri am făcut-o pe cale amiabilă, prin acordul părților. În celelalte cazuri, unde conflictul a fost major și a existat refuzul a cel puțin uneia din părți de aplanare a disensiunii, am înaintat proces-verbal de constatare prin care li s-a recomandat soluționarea litigiului în instanța de judecată.
Art. 33. Măsuri contravenționale aplicate au însumat 3 avertismente pentru încălcarea prevederilor Ordonanței de urgență nr. 195/2005 privind protecția mediului. Tot în cadrul activității de protecția mediului au fost transmise 42 înștiințări cu privire la respectarea prevederilor Ordinului nr. 119/2014 pentru aprobarea Normelor de igienă şi sănătate publică privind mediul de viaţă al populaţiei și cele ale Ordonanței de urgență nr. 195/2005 privind protecția mediului.

Art. 34. Au fost primite 4 dosare privind obligația de prestare a muncii neremunerate în folosul comunității și au fost finalizate 4 dosare fost finalizate în decursul anului 2022, iar unul a fost încetat ca urmare a arestării persoanei.
Art. 35. Conform „Planului de pază pe anul 2021” emis de către Postul de poliție al comunei Vulcana-Băi, la nivelul unității administrativ-teritoriale nu au fost identificate grupări cu preocupări infracționale, nu au existat conflicte interetnice, interconfesionale sau de altă natură, nici măcar în stare latentă.

Capitolul II 

Dispozitivul de ordine și siguranță publică misiunile și zonele de responsabilitate 

Art. 36. (1) Dispozitivele de ordine și siguranță publică și zonele de responsabilitate sunt stabilite în raport de perioadele de timp pentru care se stabilesc dispozitivele de ordine publică, numite în continuare posturi.

(2) Posturile pot fi temporare sau permanente.
Art. 37. Posturile temporare sau permanente sunt organizate pe schimburi cu un program de 8 ore.

Art. 38. Postul temporar se organizează pe un timp limitat în vederea îndeplinirii unor misiuni curente.

Art. 39. Postul permanent se organizează la sediul autorităților administrației publice locale, str. Vlad ȚEPEȘ, nr. 18, satul Vulcana-Băi și are acces la monitorizarea video de la nivelul localității. În comună sunt montate un număr de 16 camere video, 2 de interior și 14 de exterior, montate atât la nivelul clădirilor instituțiilor publice , cât și stradal. 

Art. 40. Consemnul postului temporar presupune asigurarea prin patrulare a pazei la nivelul întregii unități administrativ-teritoriale Vulcana-Băi. 

Art. 41. Patrularea presupune paza instituțiilor, obiectivelor și locuințelor. 
Art. 42. Consemnul  postului permanent stabilește ca atribuții ale persoanei aflate în executarea serviciului:

a) asigurarea prin patrulare și paza a următoarelor instituții: str. Vlad ȚEPEȘ, nr. 18 – Sediul autorităților administrației publice locale, str. Vlad ȚEPEȘ, nr. 21 – Sediul serviciilor publice de interes local, str. Vlad ȚEPEȘ, nr. 11 – Centrul local de informare și promovare turistică, str. Vlad ȚEPEȘ, nr. 11A – Căminul cultural „dr. Dinu MAREȘ” Vulcana-Băi, str. Vlad ȚEPEȘ, nr. 9 – Postul de poliție Vulcana-Băi, str. Vlad ȚEPEȘ, nr. 12 – Biserica „Adormirea Maicii Domnului”, str. Vlad ȚEPEȘ, nr. 2 – Grădinița „Albă ca Zăpada”, str. AI. I CUZA, nr. 85 - Școala gimnazială „Ion MAREȘ”;
b) interzicerea apropierii persoanelor străine de instituțiile menționate la punctul a);
c) verificarea, în timpul serviciului, a locurilor și punctelor vulnerabile, existența și starea încuietorilor, a amenajărilor tehnice și a sistemelor de pază și alarmare și luarea, în caz de nevoie,  a măsurilor care se impun, comunicând primarului, viceprimarului, șefului poliției locale sau lucrătorii de poliție despre orice deficiență constatată;

d) oprirea, conducerea și reținerea la postul de poliție sau la sediul poliției locale până la sosirea reprezentanților acestora, a oricărei persoane care refuză să își decline identitatea;

e) notarea pe un carnet personal, a oricărui aspect deosebit cât și numere autovehiculelor care circulă în zona sa de acțiune, aducându-le la cunoștință primarului, viceprimarului, șefului poliției locale sau lucrătorii de poliție;

f) acordarea de sprijin lucrătorilor de poliție în cazul producerii unei situații de urgență;

g) cunoașterea prevederilor legale privind accesul în obiective și a regulilor stabilite în planurile de pază; 
h) nepărăsirea postul încredințat decât în situațiile și condițiile prevăzute în consemnul postului; 
i) verificarea obiectivului încredințat spre pază, cu privire la existența unor surse care ar putea produce incendii, explozii sau alte evenimente grave. În cazul în care acestea s-au produs, ia primele măsuri de salvare a persoanelor și a bunurilor, precum și pentru limitarea consecințelor acestor evenimente și sesizează organele competente; 
j) în cazul săvârșirii unei infracțiuni flagrante, luarea de măsuri de predare a făptuitorului structurilor Poliției Române competente potrivit legii. Dacă făptuitorul a dispărut, asigură paza bunurilor, nu permite pătrunderea în câmpul infracțional a altor persoane și anunță unitatea de poliție competentă, întocmind totodată proces-verbal cu cele constatate; 
k)  utilizarea armamentului din dotare numai cu respectarea strictă a prevederilor legale.
Art. 43. În conformitate  cu Legea poliției locale nr. 155/ 2010, în domeniul ordinii și liniștii publice, precum și al pazei bunurilor, poliția locală a comunei Vulcana-Băi îndeplinește următoarele atribuții:
a) menține ordinea și liniștea publică în zonele și locurile stabilite prin prezentul plan, aprobat în condițiile legii; 

b) menține ordinea publică în imediata apropiere a instituțiilor de învățământ, a unităților sanitare, în zonele comerciale, de agrement, în parc, cimitire, precum și în alte locuri publice aflate în proprietatea și/sau în administrarea autorităților administrației publice locale sau a altor instituții/servicii publice de interes local, stabilite prin prezentul plan;

c) participă, împreună cu autoritățile competente prevăzute de lege, potrivit competențelor, la activități de salvare și evacuare a persoanelor și bunurilor periclitate de calamități naturale ori catastrofe, precum și de limitare și înlăturare a urmărilor provocate de astfel de evenimente; 

d) acționează pentru identificarea cerșetorilor, a copiilor lipsiți de supravegherea și ocrotirea părinților sau a reprezentanților legali, a persoanelor fără adăpost și procedează la încredințarea acestora serviciului public de asistență socială în vederea soluționării problemelor acestora, în condițiile legii; 

e) constată contravenții și aplică sancțiuni, potrivit competenței, pentru nerespectarea legislației privind regimul de deținere a câinilor periculoși sau agresivi, a celei privind programul de gestionare a câinilor fără stăpân și a celei privind protecția animalelor și sesizează serviciile specializate pentru gestionarea câinilor fără stăpân despre existența acestor câini și acordă sprijin personalului specializat în capturarea și transportul acestora la adăpost; 

f) asigură protecția personalului din aparatul de specialitate al primarului comunei, din instituțiile sau serviciile publice de interes local la efectuarea unor controale ori acțiuni specifice;

g) participă, împreună cu alte autorități competente, la asigurarea ordinii și liniștii publice cu ocazia mitingurilor, marșurilor, demonstrațiilor, procesiunilor, acțiunilor de pichetare, acțiunilor comerciale promoționale, manifestărilor cultural-artistice, sportive, religioase sau comemorative, după caz, precum și a altor asemenea activități care se desfășoară în spațiul public și care implică aglomerări de persoane; 

h) asigură paza bunurilor și obiectivelor aflate în proprietatea unității administrativ-teritoriale Vulcana-Băi și/sau în administrarea autorităților administrației publice locale sau a altor servicii/instituții publice de interes local, stabilite de Consiliul local;

i)  constată contravenții și aplică sancțiuni pentru nerespectarea normelor legale privind conviețuirea socială stabilite prin legi sau acte administrative ale autorităților administrației publice centrale și locale, pentru faptele constatate la nivelul comunei Vulcana-Băi; 

j)  execută, în condițiile legii, mandatele de aducere emise de organele de urmărire penală și instanțele de judecată care arondează unitatea/subdiviziunea administrativ-teritorială, pentru persoanele care locuiesc pe raza de competență; 

k) participă, alături de Poliția Română, Jandarmeria Română și celelalte forțe ce compun sistemul integrat de ordine și siguranță publică, pentru prevenirea și combaterea infracționalității stradale; 

l)  cooperează cu centrele militare zonale în vederea înmânării ordinelor de chemare la mobilizare și/sau de clarificare a situației militare a rezerviștilor din Ministerul Apărării Naționale; 

m)  asigură măsuri de protecție a executorilor judecătorești cu ocazia executărilor silite; 

n) acordă, pe teritoriul comunei Vulcana-Băi, sprijin imediat structurilor competente cu atribuții în domeniul menținerii, asigurării și restabilirii ordinii publice.  

Art. 44. În îndeplinirea atribuțiilor ce le revin în domeniul ordinii și liniștii publice membrii poliției locale cooperează cu Poliția Română, Jandarmeria Română, structuri ale Inspectoratului General pentru Situații de Urgență, Garda Financiară, Agenția Națională Sanitară Veterinară și pentru Protecția Alimentelor, Garda Națională de Mediu și alte instituții sau societăți specializate, având la bază protocoale de cooperare încheiate în acest sens.

CAPITOLUL III

Efectivele aflate la dispoziție și suportul logistic

Art.  45. (1) Poliția locală a comunei Vulcana-Băi se organizează, în condițiile legii, ca un compartiment funcțional în cadrul aparatului de specialitate al primarului comunei. 

(2) Compartimentul este compus din 3 funcționari publici având funcția de  polițiști locali și  2 paznici – personal contractual.

(3) Atribuțiile privind ordinea și liniștea publică sunt asigurate prin personalul menționat în Anexa nr. 2 la prezentul plan.

Art. 46. Ca mijloc de intervenție auto, poliția locală deține un autoturism marca Duster, dotat cu echipament de avertizare acustic și optic.
CAPITOLUL IV


Date de contact privind cooperarea și colaborarea

Art. 47. Date de contact ale instituțiilor publice și structurilor privind cooperarea și colaborarea sunt:

a) Serviciul unic – 112;
b) Serviciul Județean de Ambulanță Dâmbovița – Stația principală Târgoviște, str. Iancu JIANU, nr. 78,cod poștal: 130088,  tel : 0245. 213.785;
c) Postul de poliție al comunei Vulcana-Băi – Comuna Vulcana-Băi, str. Vlad ȚEPEȘ, nr. 9, cod poștal: 137535, tel.: 0755.133.842;

d) Poliția orașului Pucioasa – Orașul Pucioasa, b-dul Trandafirilor, nr. 3, cod poștal: 130051, tel.:0245.760.385;

e) Inspectoratul de Jandarmi Județean Dâmbovița – Municipiul Târgoviște, b-dul. Carol 1, nr. 49, cod poștal: 130010,  tel.:  0245.640.671;

f) Inspectoratul pentru Situații de Urgență „Basarab I” Dâmbovița – Municipiul Târgoviște șos. Găești, nr. 9, cod poștal: 130087, tel.: 0245.611.212;
g) Primăria comunei Vulcana-Băi – comuna Vulcana-Băi, str. Vlad ȚEPEȘ, nr. 18, cod poștal: 137535,  tel.: 0245.230.890;
h) Primarul comunei Vulcana-Băi – 0723.329.838;

i) Viceprimarul comunei Vulcana-Băi – 0724.517.914;
j) Poliția locală Vulcana-Băi/Serviciul Voluntar pentru Situații de Urgență Vulcana-Băi – 0245.230.890.
CAPITOLUL V

Dispoziții finale

Art. 48. Misiunea de păstrare a ordinii și liniștii publice se efectuează conform prevederilor menționate la Capitolul II. 

Art. 49. Controlul privind modul de executare al serviciului de pază îi revin în exclusivitate primarului comunei, viceprimarului comunei, șefului Poliției locale și lucrătorilor Postului de poliție al comunei Vulcana-Băi.

Art. 50. Informarea cu privire la evoluția situației operative între poliția locală și celelalte instituții participante la activitățile de menținere a climatului de ordine și siguranță publică, se face prin intermediul șefului poliției locale a comunei Vulcana-Băi, sub autoritatea și controlul primarului comunei, ca reprezentant al acesteia în relațiile cu alte instituții ale statului, cu celelalte autorități ale administrației publice centrale și locale, precum și cu organizațiile neguvernamentale, persoane fizice și juridice pentru îndeplinirea atribuțiilor stabilite de lege.


Tabel cuprinzând persoanele cu funcții de conducere, cu atribuții de coordonare și control al efectivelor participante la activitățile de menținere a ordinii și siguranței publice

	Nr. crt.
	Prenumele și numele
	Funcția

	0
	1
	2

	1
	Elena-Roxana VASILE
	Șeful poliției locale

	2
	Florin STOICA
	Adjunctul șefului Poliției locale

	3
	Cristian-Costel ARON
	Șef de compartiment 

Anexa nr. 1 Planul


de  ordine  și  siguranță  publică


al Poliției locale a comunei 


Vulcana-Băi

Anexa nr. 2 Planul


de  ordine  și  siguranță  publică


al Poliției locale a comunei 


Vulcana-Băi














